Dan il-qbil ser jagħmilha aktar faċli li jiġu ċċekkjati l-aħjar rati għall-konsenja tal-pakketti transfruntiera. Illum, l-ambaxxaturi tal-istati membri approvaw regoli ġodda għat-titjib tas-servizzi ta' konsenja tal-pakketti transfruntiera billi għamlu t-tariffi aktar trasparenti u billi taw lir-regolaturi aktar setgħat biex jissorveljaw is-suq. Fit-13 ta' Diċembru, il-presidenza laħqet qbil proviżorju mal-Parlament Ewropew dwar l-abbozz ta' regolament. Dawn ir-regoli ser jagħmluha aktar faċli għall-konsumaturi u n-negozji biex jiċċekkjaw liema kumpaniji ta' konsenja tal-pakketti transfruntiera joffru l-aħjar rati. Dan ser iħeġġeġ lill-konsumaturi biex jagħżlu minn firxa usa' ta' prodotti u biex jixtru aktar online. Ser joffri wkoll possibbiltajiet ġodda għall-bejjiegħa, speċjalment in-negozji ż-żgħar, li m'għandhomx is-saħħa biex jinnegozjaw rati aħjar. Nixtieq nirringrazzja lill-istati membri, lill-Parlament Ewropew u lill-Kummissjoni talli kkontribwew għall-konklużjoni b'suċċess ta' dan id-dossier qabel skada l-perjodu stabbilit mill-Kunsill Ewropew f'Ottubru. Urve Palo, Ministru Estonjana għall-Intraprenditorija u t-Teknoloġija tal-Informazzjoni Kif ser issir liġi? Ladarba t-test maqbul ikun għadda mill-finalizzazzjoni ġuridika u lingwistika, dan irid jiġi approvat formalment, l-ewwel mill-Parlament imbagħad mill-Kunsill (qbil fl-ewwel qari). Wara l-adozzjoni, ir-regolament ser ikun ippubblikat fil-Ġurnal Uffiċjali tal-UE. Ser jidħol fis-seħħ għoxrin jum wara l-pubblikazzjoni. Abbozz ta' regolament dwar servizzi ta' konsenja tal-pakketti transfruntiera – test soġġett għal reviżjoni Servizzi ta' kunsinna transkonfinali aħjar ta'pakketti - il-presidenza tilħaq qbil proviżorju mal-Parlament Suq uniku diġitali għall-Ewropa (informazzjoni ġenerali) Konsenja tal-pakketti transfruntiera: X'qed jinbidel? (Skeda informattiva tal-Kummissjoni 14/12/2017)